Ερρίκος Ε΄ του Βολφενμπύτελ

Ο Ερρίκος Ε΄ ο Νεότερος (Heinrich II., 10 Νοεμβρίου 1489 - 11 Ιουνίου 1568) από τον Οίκο των Γουέλφων ήταν πρίγκιπας του Βολφενμπύτελ (1514-68), περιοχής του δουκάτου του Μπράουνσβαϊγκ-Λύνεμπουργκ. Ενεπλάκη σε πολλούς πολέμους· ήταν ο τελευταίος καθολικός πρίγκιπας των Γουέλφων.

Βιογραφία
Γεννήθηκε στο Βόλφενμπυτελ και ήταν γιος του Ερρίκου Δ΄ του Πρεσβύτερου, πρίγκιπα του Βόλφενμπυτελ και της Αικατερίνης, κόρης του Έρικ Β΄ δούκα της Πομερανίας. Το 1514 απεβίωσε ο πατέρας του κατά τη διάρκεια πολιορκίας και τον διαδέχθηκε. Στη διαμάχη με την επισκοπή του Χίλντεσχαϊμ ηττήθηκε στη μάχη του Σόλταου το 1519. Το ίδιο έτος υποστήριξε τον Κάρολο Ε΄ στην εκλογή του Γερμανού βασιλιά και όταν εκείνος εκλέχθηκε, η επισκοπή του παραχώρησε μεγάλες περιοχές της στο Βόλφενμπυτελ. Βοήθησε τον Κάρολο Ε΄ στον πόλεμο των Γερμανών Αγροτών και σε αυτόν του Συνασπισμού του Κονιάκ εναντίον του Φραγκίσκου Α΄.

Ως Καθολικός, εναντιώθηκε στους προτεστάντες της Σαξονίας και διαμαρτυρήθηκε στον συγγενή του πρίγκιπα του Κάλενμπεργκ, άλλου κλάδου του Μπράουνσβαϊγκ-Λύνεμπουργκ, όταν αυτός στράφηκε στον Προτεσταντισμό. Το 1541 με πρόσχημα τη θρησκεία, επιτέθηκε στον προτεσταντική πόλη του Γκοσλάρ και κατέλαβε τα πλούσια ορυχεία του Ράμελσμπεργκ. Το επόμενο έτος ο Ιωάννης Φρειδερίκος Α΄ της Σαξονίας και ο Φίλιππος Α΄ της Έσσης, μέλη της Σμαλκαλδικής Ένωσης των Προτεσταντών πριγκίπων, ήλθαν για βοήθεια της πόλης και κατέλαβαν όλο το πριγκιπάτο του Βόλφενμπυτελ· ο Ερρίκος Ε΄ αναγκάστηκε να καταφύγει στη Βαυαρία.

Το 1545 προσέλαβε στρατό με την υποστήριξη του Καρόλου Ε΄ και κατάφερε να ανακτήσει τμήματα του Βόλφενμπυτελ. Αιχμαλωτίστηκε όμως από στρατεύματα της Έσσης και φυλακίστηκε. Το 1547 ο Κάρολος Ε΄ νίκησε τη Σμαλκαλδική Ένωση στη μάχη του Μύλμπεργκ, τον ελευθέρωσε και τον εγκατέστησε στο πριγκιπάτο του. Το 1550, όσο ο Βόλραντ κόμης του Μάνσφελντ είχε καταλάβει το πριγκιπάτο, ο Ερρίκος Ε΄ πάλι έφυγε προς τον Κάρολο Ε΄ που στρατοπέδευε στο Μετς, ώσπου επέστρεψε. Το 1553 συμμάχησε με τον Μαυρίκιο εκλέκτορα δούκα της Σαξονίας εναντίον του Αλβέρτου-Αλκιβιάδη μαργράβου του Βρανδεμβούργου-Κούλμπαχ, που είχε επιτεθεί στο πριγκιπάτο. Η σύγκρουση κορυφώθηκε στην αιματηρή μάχη του Ζίβερσχαουζεν, όπου σκοτώθηκε ο Μαυρίκιος και δύο γιοι του Ερρίκου Ε΄, νίκησε όμως ο τελευταίος.

Ο εναπομείνας γιος του τον επηρέασε να ακολουθήσει τελικά τον Προτεσταντισμό. Απεβίωσε το 1568 στο Βόλφενμπυτελ.

Οικογένεια
Νυμφεύτηκε πρώτα τη Μαρία της Βυρτεμβέργης, κόρη του Ερρίκου κόμη του Μονμπελιάρ και μετά της Βυρτεμβέργης, και είχε τέκνα:
 Μαργαρίτα 1516-1580, παντρεύτηκε τον Ιωάννη δούκα του Μύνστερμπεργκ-Ελς.
 Αικατερίνη π. 1518 - 1574, παντρεύτηκε τον Ιωάννη μάργραβο του Βρανδεμβούργου-Κυστρίν.
 Μαρία π. 1521-1539, ηγουμένη του Γκάντερσχαϊμ.
 Κάρολος-Βίκτωρ 1525-1553, σκοτώθηκε στη μάχη του Σίβερσχαϊμ
 Φίλιππος 1527-1553, σκοτώθηκε στη μάχη του Σίβερσχαϊμ.
 Ιούλιος 1528-1589, πρίγκιπας του Βόλφενμπυτελ
 Κλάρα 1532-1595, παντρεύτηκε τον 6ο εξάδελφο του παππού της Φίλιππο Β΄ πρίγκιπα του Γκρούμπενχαγκεν.

Το 1541 απεβίωσε η Μαρία και ο Ερρίκος Δ΄ νυμφεύτηκε το 1575 τη Σοφία των Γιαγκιελλόνων, κόρη του Σιγισμούνδου Α΄ βασιλιά της Πολωνίας & μεγάλου δούκα της Λιθουανίας, χωρίς να κάνει απογόνους.

Από μία σχέση με την Εύα φον Τροτ είχε 10 φυσικά τέκνα.

Πρίγκιπες του Βόλφενμπιτελ